b'\n_START_ARTICLE_\nMarko Tolja\n_START_SECTION_\nMladost i obrazovanje\n_START_PARAGRAPH_\nMarko Tolja ro\xc4\x91en je u Rijeci. Prva glazbena iskustva stekao je uz strica Davora, koji je pjevao u popularnoj grupi Denis & Denis. Godine 1995. u duetu sa Lenom Stojiljkovi\xc4\x87 nastupa na dje\xc4\x8djem festivalu "Miki\xc4\x87 \'95" i osvaja 1. mjesto sa kompozicijom \xc4\x8ca smo mi. Tijekom osnovne \xc5\xa1kole usporedno poha\xc4\x91a glazbenu \xc5\xa1kolu Ivan Mateti\xc4\x87 Ronjogov. Nastupa na brojnim matinejama i klavirskim recitalima._NEWLINE_Od 2001. do 2006. godine pjeva u raznim klapama (Klapa Luka, Klapa Volosko, Klapa Fortunal) s kojima nastupa po cijeloj Hrvatskoj na raznim klapskim smotrama. Kao drugi tenor i bariton isti\xc4\x8de se po vokalnim sposobnostima i uglavnom dobiva solisti\xc4\x8dke dionice.\n_START_SECTION_\nGlazbena karijera\n_START_PARAGRAPH_\nGodine 2006. upoznaje glazbenog producenta Olju De\xc5\xa1i\xc4\x87a i zapo\xc4\x8dinje rad na solo karijeri. Iste godine, prvi put kao solist, pojavljuje se na festivalu Melodije Istre i Kvarnera sa pjesmom Partila je mala (O. De\xc5\xa1i\xc4\x87 \xe2\x80\x93 R. Pilepi\xc4\x87 \xe2\x80\x93 O. De\xc5\xa1i\xc4\x87). U suradnji s plesnom grupom Flame na istom festivalu osvaja nagradu za najbolji scenski nastup. Iste godine snima i svoj prvi slu\xc5\xbebeni singl, obradu hita grupe Denis & Denis, Program tvog kompjutera. Pjesmu snima u suradnji sa rije\xc4\x8dkom vokalnom skupinom Rivers._NEWLINE_Sljede\xc4\x87e godine sa pjesmom Deja Vu (A. Ba\xc5\xa1a \xe2\x80\x93 A. Ba\xc5\xa1a \xe2\x80\x93 O. De\xc5\xa1i\xc4\x87) nastupa na Dori, ulazi u zavr\xc5\xa1nu ve\xc4\x8der i osvaja 12. mjesto. Nakon tog nastupa po\xc4\x8dinje veliki medijski interes za Toljin rad. Uskoro potpisuje diskografski ugovor sa diskografskom ku\xc4\x87om Aquarius records / Maraton i izdaje prvi studijski album Stare dobre stvari, koji dobija izvrsne kritike i reakcije publike. Iste godine prvi puta nastupa i na legendarnim "Runji\xc4\x87evim ve\xc4\x8derima". Od tada nastupa svake godine i postaje jedan od izvo\xc4\x91a\xc4\x8da sa najvi\xc5\xa1e nastupa na toj glazbenoj manifestaciji, a dvije godine bio je i u ulozi doma\xc4\x87ina/voditelja._NEWLINE_Godine 2008. osvaja Porina u kategoriji najboljeg novog izvo\xc4\x91a\xc4\x8da. Kasnije te godine odr\xc5\xbeava svoj prvi samostalni koncert na rasprodanoj Trsatskoj Gradini. Toljini koncerti na Gradini postaju tradicija i u narednim godinama._NEWLINE_Godine 2009. zapo\xc4\x8dinje televizijsku karijeru. Postaje mentor u showu Zvijezde pjevaju. Uz partnericu iz showa, glumicu Kristinu Krepelu, dolazi do \xc4\x8detvrtfinala. Nakon uspje\xc5\xa1nog televizijskog nastupa, \xc5\xbdeljka Ogresta (autorica teksta i producentica) poziva ga u mjuzikl Za dobra stara vremena. Tolja dobiva glavnu ulogu, uz Zrinku Cvite\xc5\xa1i\xc4\x87, Gorana Navojca, Ivicu Vidovi\xc4\x87a, Anu Begi\xc4\x87 i Sanju Dole\xc5\xbeal. Mjuzikl do\xc5\xbeivljava premijeru u maloj dvorani Doma sportova gdje igra tri dana zaredom. Slijedi turneja po drugim dijelovima Hrvatske. _NEWLINE_Iste godine izdaje drugi studijski album Vrijeme bri\xc5\xa1e istinu. Ovdje se prvi puta pojavljuje kao autor skladbi Ne znam letjeti i Pa \xc5\xa1to bude...._NEWLINE_Godine 2010. g. osvaja jednu od najva\xc5\xbenijih i najpresti\xc5\xbenijih nagrada u karijeri, Porin za najbolju mu\xc5\xa1ku vokalnu izvedbu. Ponovo se nalazi u ulozi mentora u showu Zvijezde pjevaju, ovog puta sa voditeljicom Tamarom Loos u kojem osvajaju 2. mjesto. Iste godine nastupa kao gost na koncertu Olivera Dragojevi\xc4\x87a u Royal Alber Hall-u u Londonu, odr\xc5\xbeava brojne koncerte diljem Hrvatske i Slovenije, te samostalni koncert u kazali\xc5\xa1tu Komedija i bo\xc5\xbei\xc4\x87ni koncert u rije\xc4\x8dkom HNK, uz pratnju tamo\xc5\xa1njeg simfonijskog orkestra i zbora opere._NEWLINE_Godine 2011. mentorira glumicu Nata\xc5\xa1u Janji\xc4\x87 u \xc5\xa1ou Zvijezde pjevaju, a krajem godine nastupa u \xc5\xa1ou Plesu sa zvijezdama, gdje uz svoju plesnu mentoricu Anu Herceg odnosi pobjedu u zavr\xc5\xa1noj emisiji. Iste godine izlazi album Bo\xc5\xbei\xc4\x87 u Kazali\xc5\xa1tu (Live), snimka pro\xc5\xa1logodi\xc5\xa1njeg bo\xc5\xbei\xc4\x87nog koncerta. Dobija manju ulogu u filmu Lea i Darija redatelja Branka Ivande. U filmu glumi pjeva\xc4\x8da Ivu Robi\xc4\x87a. Iste godine izlazi album sa glazbom iz filma. Tolja sudjeluje u dvije pjesme, naslovnoj skladbi Tiho plove moje \xc4\x8de\xc5\xbenje i duetu sa Sanjom Dole\xc5\xbeal Ti si moja pjesma. Sa pjesmom Ljubav u boji (M. Tolja \xe2\x80\x93 M. Tolja \xe2\x80\x93 O. De\xc5\xa1i\xc4\x87) prvi put kao autor pobje\xc4\x91uje na Zagrebfestu._NEWLINE_Godine 2012. izlazi Toljin prvi kantautorski album Ljubav u boji. Album je dobio dobre recenzije. Promociju albuma obilje\xc5\xbeava jo\xc5\xa1 koncertima u kazali\xc5\xa1tu Komedija i ostalim ve\xc4\x87im gradovima. Za Bo\xc5\xbei\xc4\x87 u kazali\xc5\xa1tu (Live) osvaja Porina za najbolji album bo\xc5\xbei\xc4\x87ne glazbe._NEWLINE_Godine 2013. izlazi singl Sada kasno je. Brojnim koncertima nastavlja promociju albuma Ljubav u boji. _NEWLINE_Godine 2014. izlazi prvi singl na engleskom jeziku Back to Basics koji do\xc5\xbeivljava brojne obrade koje su radili i inozemni DJ-i. Nastupa uz Jazz orkestar HRTa, Big band Po\xc5\xbeega, Big band oru\xc5\xbeanih snaga, \xc4\x8detvrti put sudjeluje kao mentor u \xc5\xa1ou Zvijezde pjevaju, i ovoga puta pobje\xc4\x91uje. Iste godine izdaje dje\xc4\x8dji album Srca otvorena. Velikim koncertom na Ljetnoj pozornici u Opatiji obilje\xc5\xbeava 30. ro\xc4\x91endan._NEWLINE_2015. godine sa pjesmom Ljubav godine nastupa na Zagreba\xc4\x8dkom festivalu i izdaje singl Za sre\xc4\x87u drugo ime, koji se tjednima zadr\xc5\xbeava na vrhu radijskih top ljestvica. Odr\xc5\xbeava koncerte u Hrvatskoj i inozemstvu (Be\xc4\x8d). Nastupa na RetrOpatijskom festivalu. Za ve\xc4\x8der posve\xc4\x87enu Ivi Robi\xc4\x87u pi\xc5\xa1e i scenarij, te je, uz Jacquesa Houdeka i Damira Ked\xc5\xbeu, voditelj programa. Sudjeluje u \xc5\xa1ou "Ja to mogu". U prosincu odr\xc5\xbeava koncert "Marko Tolja & Ladies", prvi samostalni koncert u velikoj dvorani Vatroslav Lisniski. Na ovom koncertu, jednom od najzna\xc4\x8dajnijih u Toljinoj dosada\xc5\xa1njoj karijeri, kao go\xc5\xa1\xc4\x87e nastupile su Gabi Novak i Zrinka Cvite\xc5\xa1i\xc4\x87._NEWLINE_2019. godine gostovao je u glazbenoj emisiji A strana.'